Лениногорскида югары патогенлы кош гриппы сәбәпле, югары әзерлекле режим кертелде
Мондый боерыкны гадәттән тыш хәлләр комиссиясе чыгарган.
27 августтан 7.00 сәгатьтән югары әзерлекле режим кертелде.
Кош-корт тотучылар борчуда. Социаль челтәрләрдә шәһәрдәге Кошчылык фабрикасында чыккан кош гриппы турында фикер алышалар.
Чөнки ветеринар-санитар таләпләр буенча, 5 км радиустагы кош-корт санын юк итү каралган. Лениногорскидан 5 км радиуста Тимәш, Савочкино, Дурасово, Вәли хуторы авыллары урнашкан. Әлеге территорияләрдә карантин: кош-корт сатылмый, сатып алу тыела.
Ветеринария таләпләре буенча, әгәр кошны һәм терлекчелек продукциясен куркыныч зонада калдырсаң , хуҗаның шәхси йорт ишегалдында яңа инфекция чыганагы барлыкка килергә мөмкин. Инфекция йорт кошларына кыргый кошлар белән контактта булганда, шулай ук һава-тамчы юлы белән күчә.
Кайбер кагыйдәләрне истә тоту мөһим: куллану алдыннан кош ите 70 градустан да түбән булмаган температурада пешерелергә тиеш. Йомыркаларны 6 минуттан да азрак пешермәскә кирәк. 70 градуста вирус үлә, кош ите продукциясе грипп вирусы белән йогышланган очракта да, җитәрлек күләмдә термик эшкәртелгән продуктлар куркыныч тудырмый.
Чи, чиле-пешле йомырка ашарга, аны пешермичә ниндидер соусларга кушу да ярамый.
Следите за самым важным и интересным в Telegram-каналеТатмедиа